CELEX: 32020D1815
Language: sk
Date: 2020-11-23 00:00:00
Title: Rozhodnutie Rady (EÚ) 2020/1815 z 23. novembra 2020 o uzavretí Dohody medzi Európskou úniou a vládou Čínskej ľudovej republiky o spolupráci v oblasti zemepisných označení a ich ochrane

3.12.2020   
               
               
                  SK
               
               
                  Úradný vestník Európskej únie
               
               
                  L 407/1
               
            
         ROZHODNUTIE RADY (EÚ) 2020/1815
         z 23. novembra 2020
         o uzavretí Dohody medzi Európskou úniou a vládou Čínskej ľudovej republiky o spolupráci v oblasti zemepisných označení a ich ochrane
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek, v spojení s jej článkom 218 ods. 6 druhým pododsekom písm. a) bodom v) a článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     V súlade s rozhodnutím Rady (EÚ) 2020/1111 (2) bola 14. septembra 2020 podpísaná Dohoda medzi Európskou úniou a vládou Čínskej ľudovej republiky o spolupráci v oblasti zemepisných označení a ich ochrane (ďalej len „dohoda“) s výhradou jej uzavretia k neskoršiemu dátumu.
                  
               
                     (2)
                  
                  
                     Cieľom dohody je dosiahnuť najvyššiu možnú úroveň ochrany zemepisných označení a poskytnúť nástroje na boj proti podvodným praktikám a neoprávnenému používaniu zemepisných označení.
                  
               
                     (3)
                  
                  
                     V článku 10 dohody sa zriaďuje spoločný výbor zodpovedný za zmeny príloh k dohode.
                  
               
                     (4)
                  
                  
                     Je vhodné, aby Rada v súlade s článkom 218 ods. 7 zmluvy splnomocnila Komisiu schvaľovať zmeny príloh I a III až VI k dohode v mene Únie v spoločnom výbore.
                  
               
                     (5)
                  
                  
                     Dohoda by sa mala schváliť,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda medzi Európskou úniou a vládou Čínskej ľudovej republiky o spolupráci v oblasti zemepisných označení a ich ochrane. (3)
            
         
         
            Článok 2
            
               1.   Na účely zmeny odkazov na uplatniteľné právne predpisy zmluvných strán je Komisia splnomocnená schvaľovať v mene Únie zmeny prílohy I k dohode.
            
            
               2.   Na účely článku 3 dohody je Komisia splnomocnená schvaľovať v mene Únie zmeny príloh III a IV k dohode, ako aj zodpovedajúce zmeny príloh V a VI k dohode. Ak sa zainteresovaným stranám nepodarí dosiahnuť dohodu v nadväznosti na námietky v súvislosti so zemepisným označením, Komisia prijme pozíciu v súlade s postupom stanoveným v článku 57 ods. 2 nariadenia Európskeho parlamentu a Rady (EÚ) č. 1151/2012 (4).
            
         
         
            Článok 3
            Predseda Rady v mene Únie vykoná oznámenie podľa článku 14 ods. 1 dohody. (5)
            
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 23. novembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Súhlas z 11. novembra 2020 (zatiaľ neuverejnený v úradnom vestníku).
         
            (2)  Rozhodnutie Rady (EÚ) 2020/1111 z 20. júla 2020 o podpise v mene Únie Dohody medzi Európskou úniou a vládou Čínskej ľudovej republiky o spolupráci v oblasti zemepisných označení a ich ochrane (Ú. v. EÚ L 244, 29.7.2020, s. 8).
         
            (3)  Pozri stranu 3 tohto úradného vestníka.
         
            (4)  Nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).
         
            (5)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.